लोकपाल : अन्ना की टीम ने निकाली कार रैली  
टीम अन्ना सरकार द्वारा लोकपाल बिल में उनके अनुसार तमाम खामियों को दूर न किए जाने के विरोध में यह रैली निकाल रहे हैं।
दिल्ली में रविवार को अन्ना समर्थक एक कार रैली निकाल रहे हैं। इस कार रैली में करीब 200 गाड़ियां हिस्सा ले रही हैं। टीम अन्ना की यह रैली राजघाट से निकली जो दिल्ली गेट से तिलक मार्ग होते हुए इंडिया गेट और फिर वहां से मथुरा रोड, नेहरु प्लेस होते हुए तुगलकाबाद शूटिंग रेंज पहुंचेंगी। गौरतलब है कि टीम अन्ना सरकार द्वारा लोकपाल बिल में उनके अनुसार तमाम खामियों को दूर न किए जाने के विरोध में यह रैली निकाल रहे हैं।  वहीं, अन्ना हज़ारे ने फिर सरकार पर निशाना साधा है। उन्होंने कहा कि प्रधानमंत्री ने जो भरोसा दिया था उसपर वो कायम नहीं हैं। प्रधानमंत्री ने तीन मांगें माने जाने की बात कही थी। तभी उन्होंने अनशन तोड़ा था। लेकिन सरकार अब उससे पीछे हटती दिख रही है। राहुल पर दिए अपने बयान पर अन्ना ने कहा कि उनका मकसद राहुल गांधी का अपमान करना नहीं था। शुक्रवार को अन्ना ने कहा था कि स्टैंडिंग कमेटी राहुल के दबाव में काम कर रही है।  अन्ना हज़ारे ने कहा है कि अगर पुलिस उन्हें दिल्ली के रामलीला मैदान में प्रदर्शन करने की अनुमति नहीं देती है तो वो जेल में अनशन पर बैठेंगे। टीम अन्ना ने दिल्ली पुलिस से रामलीला मैदान में 27 दिसंबर से 5 जनवरी तक प्रदर्शन करने की अनुमति मांगी है।  पत्रकारों से बातचीत करते हुए अन्ना ने कहा कि उन्हें जेल में अनशन करने से कोई नहीं रोक सकता। अन्ना ने पहले भी यह साफ कर चुके हैं कि अगर शीतकालीन सत्र में जनलोकपाल बिल नहीं पास होता है तो वो 27 दिसंबर से अनशन पर बैठ जाएंगे।